**Preken 5.søndag i treenighetstiden
Prekentekst (tilpasset): Matt 20,1-15
Tema: Misunnelse & velvilje** *(Synger) Every breath you take, every move you make
Every bond you break, every step you take, I'll be watching you …*

Jeg er en av dem som ikke lytter ordentlig til engelske tekster. Selv om jeg kan engelsk, hører ordene, så lytter jeg liksom ikke til hva teksten faktisk sier! Og jeg har alltid tenkt at «Every breath you take» er en kjærlighetsballade. Men den er jo ikke det! Sangen er født av Stings frustrasjon over at ekskona hans er sammen med en annen, og handler mest om hans misunnelse. «I`ll be watching you» er et skjevt blikk ...

Av alle dødssyndene, så er kanskje misunnelse en av de vi virkelig ikke vil vedkjenne oss. Fråtsing og latskap kan gå under dekke av livsnytelse, begjæret spiller seg ut som vitalitet og kraft, hovmod kan kle seg som selvtillit og det å komme seg opp og frem. Men misunnelse, liksom ...? Det er ikke noe kult å snakke høyt om den! Den føles så stakkarslig og smålig. Like fullt, så herjer den med oss.
Vi sammenligner oss med andre, og det har vi alltid gjort, men kanskje våre økte timer tilbrakt på en smarttelefon skaper et ekstra godt jordsmonn for sammenligning? Som forsterker opplevelsen av at vi mangler noe som andre har. Misunnelse kan rive familierelasjoner i stykker i arveoppgjør, og 15% av alle drap i verden skjer som følge av sjalusi …

Men ok, vi må bli litt mer presise her i få fatt på hva misunnelse egentlig er.
Det er ikke nødvendigvis misunnelse å ønske seg ting, eller sørge over at man ikke har det like bra som andre, fordi det kan jo også fungere som en inspirasjon til å endre på noe i livet sitt for å oppnå det samme gode, eller det kan gi viktig informasjon om savn og lengsler i eget liv.

Nei, misunnelse handler om sorgen over et gode som man ikke vil unne sin neste.
Pave Gregor den store, som for øvrig er den som lanserte listen over de 7 dødssynedene, har gitt oss en klassisk definisjon:
*«Misunnelse er glede over min nestes sorg, og sorg over min nestes gleder.»*
Det høres ganske grusomt ut. Og opp til 500-tallet var det vanlig å betrakte misunnelsen, sammen med grådigheten, som den første og største synden. Det finnes en gammel legende som illustrerer det:

*Den handler om helgen som het Martin, som levde på 300-tallet, og som møtte to personer på sin vei. Den ene var grådig, den andre misunnelig. I håp om å sette de fri fra sine laster, så sier den hellige Martin at begge skulle ønske seg noe, og at det som den ene ønsket seg, skulle Martin gi den andre dobbelt opp! Da turen kom til den misunnelige, så sa han: «Stikk ut det ene øyet mitt» ...*

Det sies at misunnelse er en spesiell måte *å se* på – å se med onde øyne på sin neste, som gjør at man ikke kan unne sin neste det beste, og i det fødes det en forakt for den man misunner. Men! Og dette er kanskje en av grunnene til at misunnelse ikke er noe vi lett vil innrømme – vi beundrer jo samtidig den vi misunner! Eller hadde vi ikke misunnet in the first place, sant? Vi vil så gjerne kunne eie den andres status, evner, popularitet, rikdom, skjønnhet eller godhet. Som gjør at vi blir *stuck* mellom forakt og beundring. Hva kan redde oss fra en slik tilstand?

Kan det være tilgivelsen? Den pleier jo være et effektivt motmiddel mot de fleste synder ... har jeg vært sint på deg, er din tilgivelse forsonende.
Har jeg stjålet pengene dine, er din tilgivelse befriende.
Har jeg unnlatt å hjelpe deg, er din tilgivelse motiverende.

Men hva skjer når du tilgir meg for å misunne deg din godhet eller lykke?
Da demonstrerer du jo bare din godhet, og jeg blir jeg jo bare enda grønnere av misunnelse ...!

Så hva kan man egentlig stille opp mot misunnelsen?
Hvordan kan vi misunnelsens motsats – det gode blikket, *velviljen*, vinne plass i oss?
Det har jeg grubla en del over denne uka, og jeg skal forsøke å tråkke opp noen spor.

For det første, så tror jeg vi må vi erkjenne at misunnelse er en tilstand vi alle kan relatere oss til, og *snakke mer om den.* Vi må skape et åpent rom mellom oss hvor det blir mulig å innrømme at vi er misunnelige. Fordi jo mer tabubelagt misunnelsen er, jo mer skammer vi oss over den, og det gjør bare vondt verre. Her gjelder det gamle, kloke sjelesørgeriske rådet: *Det vi blir bevisst, kan vi gjøre noe med, men det vi ikke blir bevisst, vil gjøre noe med oss.*

For det andre, så tror jeg vi må øve oss i å tro at i møte med Gud, så *mangler vi faktisk ingenting*! La meg utdype hva jeg mener:
For det er en ting å ikke ville unne andre materielle goder som penger, evner, sunnhet og skjønnhet. Men det største problemet med misunnelsen, er når vi ikke kan unne andre menneskers det største gode som finnes: Guds kjærlighet. Som avsløres når vi tenker at noen er innafor, og noen er utafor, noen er verdige og andre er uverdige …

... slik som arbeiderne i vingården i lignelsen vi hørte Jesus fortelle i sted, som begynner å murre over urettferdigheten over at de som bare har jobbet 1 time skal få samme lønn som de som har jobbet hele dagen. Ufortjent? Uten tvil!
Men så er hverken Guds kjærlighet eller Guds rike heller noe som kan fortjenes! Det er ikke en del av det parameteret i det hele tatt! Vi kan ikke gjøre noe fra eller til for å få del i Gud, og det tror jeg kan være ganske forstyrrende å forholde seg til! Det er forstyrrende å stole på en kjærlighet som ikke krever noe tilbake. Kanskje fordi det fratar oss all kontroll?

Ja, vi er flasket opp med teologisk lærdom om at nåden er gratis, og Guds kjærlighet er ubetinget ... men tror vi *egentlig* på det, når det kommer til stykket? Tror vi virkelig at vi er akseptert, ønsket, villet og elsket? At vi *ikke mangler noe* i møte med Gud, men får alt og har alt? For om vi kan tro det, ikke bare med hodene våre, men med hjertet og med magen, så tror jeg kanskje misunnelsen sakte men sikkert kan slippe taket i oss.

Kirkefaderen Johannes Cassian gir et tilsynelatende simpelt svar på hvordan vi kan håndtere misunnelsen: Vi må overgi problemet til Gud, sier han. Når jeg leste det først, ble jeg først litt frustrert: Hæ? Er ikke det litt enkelt? Er ikke det det samme som å bare gi opp?

Men jo mer jeg tenker på det, jo mer tror jeg at jeg skjønner hva han mener.
For ja, det *er* å gi opp. Å gi opp troen på at vi er vår egen løsning.

Og da tror jeg livet kan slippe til i oss.
Da kan Gud slippe til, den eneste som kan gi oss nye hjerter, og nye øyne.